V E N D I M

Nr. 280, datë 2.6.2000

PËR MIRATIMIN E RREGULLORES SË PERSONELIT TË POLICISË SË SHTETIT

Në mbështetje të nenit 100 të Kushtetutës dhe të nenit 21, të ligjit nr.8553, datë 25.11.1999, “Për Policinë e Shtetit”, me propozimin e Ministrit të Rendit Publik, Këshilli i Ministrave

V E N D O S I:

Miratimin e Rregullores së Personelit të Policisë së Shtetit. 
Ky vendim hyn në fuqi pas botimit në Fletoren Zyrtare.

KRYEMINISTRI
Ilir Meta

RREGULLORE E PERSONELIT TË POLICISË SË SHTETIT

KAPITULLI I PARË

NORMA TË PËRGJITHSHME

Neni 1

Qëllimi dhe objekti

1. Qëllimi i kësaj Rregulloreje është përcaktimi i rregullave dhe procedurave për pranimin në Policinë e Shtetit, për mënyrën e fillimit e të mbarimit të marrëdhënieve të punës, për zhvillimin e karrierës, për garantimin e të drejtave dhe për përcaktimin e detyrimeve të punonjësve të policisë, me synimin e krijimit të një shërbimi policor të qëndrueshëm, profesional dhe eficent.
2. Kjo Rregullore përcakton skemën e administrimit të personelit të Policisë së Shtetit, si dhe rregullon marrëdhëniet juridike ndërmjet punonjësve të Policisë dhe institucioneve të administratës të policisë të nivelit qendror apo vendor, të përcaktuara në nenin 3 të kësaj Rregulloreje.
3. Për çështje që nuk rregullohen shprehimisht nga kjo rregullore do të zbatohet legjislacioni përkatës dhe Kodi i Punës.

Neni 2

Përkufizime

Në zbatim të kësaj Rregulloreje termat vijues kanë këto kuptime:
Punonjës policie të roleve të ulëta: agjent, agjent i parë, asistent, asistent i parë, kryeasistent. 
Punonjës policie të roleve të mesme: nëninspektor, inspektor, kryeinspektor.
Punonjës policie të roleve të larta: n/komisar, komisar, kryekomisar.
Punonjës policie të roleve madhor: drejtues, drejtues i parë.
Aplikant: kandidat, shtetasi që konkurron për të vazhduar studimet në Akademinë dhe Institutin e Policisë.
“Krijim i marrëdhënieve juridike”: akti juridik (marrëveshja ku përcaktohen detyrimet dhe të drejtat e organit/repartit dhe punonjësve të Policisë Shtetit).
“Pranimi”: regjistrimi i kandidatëve për të konkurruar. “Ripranimi” (rimarrja): rifillimi në punë i atyre punonjësve që kanë qenë më parë në struktura të Policisë së Rendit.
“Formim”: përgatitja e përgjithshme profesionale dhe juridike në institutet dhe Akademinë e Policisë.
“Specializim”, “kualifikim”: përgatitja e veçantë për një sektor, rol të caktuar, rritjen e njohurive në një shkallë më të lartë.
“Kriter”: rregullat sipas të cilave duhet të bëhet pranimi dhe konkurrimi, emërimi në detyrë etj.
“Zotësi të plotë për të vepruar”: aftësia e personit për të kuptuar atë që kryen, si dhe për të kontrolluar veprimet ose mosveprimet e tij.
“Dokumentacion”: tërësia e shkresave zyrtare.
“Certifikatë mjekësore”: dokumenti zyrtar që përcakton gjendjen shëndetësore të kandidatit (i aftë ose jo për të shërbyer në strukturat e policisë).
“Të dhëna personale”: dokumenti zyrtar që vërteton të dhënat e deklaruara nga kandidati, si të dhënat për karakterin, sjelljet për veprimtarinë e tij.
“Organizim”: përgatitja e nevojshme që konkurrimi të kryhet sa më mirë; vendosja e rregullave në përputhje me dispozitat ligjore dhe qëllimi që duhet të arrihet.
“Fazë”: pjesën e kohës për zhvillimin e konkurrimit; ndarjen e kohës e të programeve për zhvillimin e konkurrimit.
“Kuotë pranimi”: numri i miratuar i studentëve e i kursantëve që do të pranohen çdo vit akademik.
“Kohëzgjatje e studimeve”: afati kohor i fillimit dhe përfundimit të studimeve. 
“Titull”: emërtimi që i jepet kursantit dhe studentit pas përfundimit të studimeve.
“Diplomë/dëshmi/certifikatë”: dokumenti zyrtar që vërteton kryerjen e studimeve, specializimeve, kualifikimeve në Akademinë e Policisë, institutet e policisë dhe në qendrat e trajnimit.
“Betim”: premtimi solemn për të qëndruar besnik deri në dhënien e jetës për përmbushjen e detyrës si punonjës i Policisë së Shtetit.
“Kontratë e punës”: marrëveshja me shkrim ndërmjet titullarit të organit/repartit dhe punonjësit të policisë, në të cilën përshkruhen detyrimet dhe të drejtat ndërmjet palëve.
“Akademi e Policisë”: institucion, shkolla ku formohen studentët për rolet e mesme (për specialistë të lartë policie).
“Institut i Policisë”: institucion në përbërje dhe vartësi të Akademisë ku formohet personeli për rolet bazë (për trup policie).
“Repart autonom”: repartet që janë në vartësi të drejtpërdrejtë të Ministrisë, Drejtorisë së Përgjithshme të Policisë ose të një drejtorie policie qendrore, të një sektori autonom.
“Sektor autonom”: kur është në vartësi të drejtpërdrejtë të Ministrit, Zëvendësministrit dhe ose të Drejtorit të Përgjithshëm të Policisë.
“Kriteret e emërimit”: normat ku mbështetemi për të gjykuar e vlerësuar për emërimin dhe lirimin nga detyra të punonjësve. Rregullat sipas të cilave duhet të kryhet emërimi dhe lirimi nga detyra.
“Emërim dhe lirim nga detyra”: emërimi, lëvizja, transferimi, komandimi, pezullimi, mbajtja në dispozicion, largimi dhe përjashtimi nga policia.
“Përputhje”: Përgjigjja plotësisht e formimit, kualifikimit, karrierës, gradës etj., të punonjësve të policisë me kriteret e miratuara për rolin, funksionin ku mendohet të caktohet (emërohet) në detyrë punonjësi.
“Vjetërsi shërbimi, vjetërsi në gradë”: koha që ka punuar si punonjës policie dhe koha e qëndrimit në gradë.
“Rol”: vendi që zënë punonjësit e policisë në strukturat organike. 
“Funksion organik”: detyrat (vendi i punës) në strukturën organike.
“Vlerësim pune”: përcaktim për sasinë e kryerjes së detyrave, rezultatet e arritura dhe cilësinë e kryerjes së tyre, kryerja e detyrave në përputhje me dispozitat ligjore dhe qëllimin që duhet të arrihet, marrëdhëniet me kolegët, vartësit, eprorët, publikun, pastërtia e figurës etj.


Neni 3

Krijimi i marrëdhënieve juridike

1. Marrëdhënia juridike për të vazhduar studimet në Akademi dhe Institutin e Policisë, si dhe për të punuar në strukturat e policisë për një afat kohor jo më pak se pesë vjet krijohet ndërmjet studentit/kursantit dhe Drejtorit të Akademisë së Policisë.
Për punonjësit që ripranohen në strukturat e policisë krijohet ndërmjet punonjësit dhe Drejtorit të Personelit për një afat kohor jo më pak se pesë vjet.
2. Detyrimet që lindin nga krijimi i marrëdhënies juridike përcaktohen në nenin 15 (kontrata e punës) të kësaj Rregulloreje.

Neni 4

Kohëzgjatja e marrëdhënies juridike

1. Marrëdhënia juridike e studentit/kursantit fillon me datën e pranimit në shkollë dhe përfundon me datën e përfundimit të studimeve ose përjashtimit nga shkolla.
2. Marrëdhënia juridike e punonjësit të policisë fillon me datën e emërimit në detyrë dhe përfundon më datën e largimit/përjashtimit nga policia.

Neni 5

Mbajtja në shërbim pas plotësimit të moshës për pension

1. Punonjësi i Policisë së Shtetit, që ka plotësuar kushtet për pension të plotë pleqërie, mund të mbahet në punë, me kërkesë të tij, dhe pasi të jetë vendosur nga komisioni mjekol-ligjor përkatës për aftësitë shëndetësore të tij, për një afat kohor jo më tepër se një vit.
2. Miratimi për çdo punonjës bëhet me urdhër të autoritetit që ka në kompetencë emërimin dhe lirimin nga detyra sipas kompetencave të përcaktuara në kreun IV të kësaj Rregulloreje.

KAPITULLI I DYTË

PRANIMI, FORMIMI DHE KUALIFIKIMI

Neni 6

Kriteret e pranimit

1. Pranimi për të konkurruar, për të vazhduar studimet në Akademinë dhe Institutin e Policisë bëhet në përputhje me nenin 16 “Për Policinë e Shtetit”, pikën nr.9 të vendimit të Këshillit të Ministrave “Për organizimin dhe funksionimin e Akademisë së Policisë”, kriteret e procedurat e përcaktuara në këtë Rregullore dhe në Rregulloren e Akademisë së Policisë.
Mosha e aplikantit në datën 1 korrik të çdo viti të jetë 19-30 vjeç.
Për gjininë mashkullore aplikanti duhet të jetë me gjatësi jo më pak se 1.70 m.
2. Për nevoja të sektorëve të veçantë në polici u kërkohet edhe njohuri të posaçme mund të pranohen specialistë me arsim të lartë jopolicor, pasi plotësohen kushtet e përcaktuara në nenin 16 të ligjit “Për Policinë e Shtetit” të kenë konkurruar e përfunduar kualifikimin përkatës për rolin ku do të emërohen.
3. Për plotësimin e mungesave organike të krijuara, të cilat nuk plotësohen me kandidatët që pritet të përfundojnë studimet në Akademinë dhe Institutin e Policisë, mund të pranohen në polici personat e larguar më parë nga policia, kur ata plotësojnë kërkesat e ligjit “Për Policinë e Shtetit”, “të ligjit “Për vendosjen e gradave në Policinë e Shtetit”, si dhe kriteret e miratuara në këtë Rregullore.
Neni 7

Njohja me rregullat e konkurrimit

1. Njohja e aplikantit me rregullat e konkurrimit bëhet nga zyrat e personelit në komisariatet e policisë, në drejtoritë e policisë së qarkut, si dhe në Akademi dhe Institutin e Policisë brenda afatit kohor të caktuar nga Drejtori i Përgjithshëm i Policisë.
2. Aplikanti merr dijeni (njihet) me të dhënat që vijojnë:
a) kushtet dhe kërkesa për pjesëmarrjen në konkurrimi;
b) dokumentet që paraqesin dhe afatin kohor të paraqitjes së tyre;
c) programin dhe datat e konkurrimit;
d) afatin dhe vendin e zhvillimit të konkurseve:
e) numrin e vendeve të caktuara (kuotën e miratuar për të vazhduar studimet);
f) detyrimet dhe të drejtat për nënshkrimin dhe zbatimin e kontratës.

Neni 8

Dokumentacioni

Aplikanti që shpreh vullnetin për të konkurruar në Akademi dhe Institutin e Policisë paraqet në zyrën e personelit ku ka vendbanimin e përhershëm brenda afatit kohor të caktuar nga Drejtori i Përgjithshëm i Policisë dokumentet që vijojnë:
- kërkesë me shkrim: përshkruhen gjeneralitetet, arsyet e konkurrimit dhe të shërbimit në polici.
- certifikatë e përbërjes familjare me fotografi;
- dëshmi penaliteti (lëshuar nga Ministria e Drejtësisë);
- vërtetim që nuk është në ndjekje penale (lëshuar nga organi i prokurorisë dhe gjykatës) ku aplikanti ka vendbanimin e përhershëm, në të cilin konfirmohet mosndjekja e tij penale;
- vërtetim për kryerjen e shërbimit të detyrueshëm ushtarak (lëshuar nga dega e mobilizimit), ku aplikanti ka vendbanimin e përhershëm;
- dokument të përfundimit të shkollës (dëftesë, diplomë, listë notash, përkatësisht për ata që kanë përfunduar arsim të mesëm ose dhe arsim të lartë);
- dy copë fotografi me përmasa 9x12 cm, me xhaketë dhe kravatë;
- certifikatë mjekësore (lëshohet nga komisioni mjeko-ligjor pranë ambulancës qendrore shëndetësore të qytetit), sipas modelit bashkëlidhur;
- deklaratë aplikacioni (plotësohet nga aplikanti me shkrim kapital) sipas modelit bashkëlidhur; 
- verifikim i të dhënave personale (bëhet nga zyra e personelit, në bashkëpunim me struktura të tjera të komisariatit);
- vendimi i shefit të komisariatit të policisë për miratimin e aplikantit për t’u pranuar nga Akademia dhe Instituti i Policisë për konkurrim.
Shefi i komisariatit të policisë, pasi studion dokumentacionin e paraqitur nga aplikanti, verifikimin e të dhënave personale të tij, pasi merr dhe mendimin e Shefit të Zyrës së Personelit të Policisë Kriminale dhe të Rendit, merr vendim për t’i dërguar Akademisë dhe Institutit të Policisë listën e aplikantëve me dokumentet përkatëse për t’u regjistruar për konkurrim brenda afatit kohor të caktuar nga Drejtori i Përgjithshëm i Policisë.
2. Verifikimi i të dhënave personale të aplikantëve
Të dhënat personale të kandidatëve, që shprehin dëshirën për të konkurruar për “policë” dhe “specialistë të lartë policie”, verifikohen dhe vërtetohen nga punonjësi i zyrës së personelit në komisariatin e policisë ku kandidati ka vendbanimin e përhershëm.
Për të realizuar verifikimin dhe vërtetimin e të dhënave personale, shefi i komisariatit ngarkon me detyrë edhe punonjës të tjerë policie, të cilët kanë për detyrë funksionale kontrollin e territorit, administrimin e të dhënave për persona të veçantë në veprimtarinë kriminale, në sjellje të padenjë për publikun e veprime të tjera të kësaj natyre që bie ndesh me ligjin.
Punonjësi i zyrës së personelit bashkëpunon e verifikon në zyrat përkatëse të administratës shtetërore, si në shkollë, repart ushtarak, zyrat e gjendjes civile, organet e prokurorisë, gjykatës, qendra shëndetësore, qendra pune etj. për verifikimin e deklarimeve të bëra nga aplikanti në deklaratën e aplikacionit.
Punonjësi i zyrës së personelit merr kontakt me tre shtetas të moshës mbi 16 vjeç, që nuk janë lidhje miqësore, fisnore, shoqërore, nga të cilët merr opinione për aplikantin dhe lidhjet e tij familjare, miqësore, shoqërore.
Për rastet që kandidati ka më pak se 5 vjet banim në juridiksionin e komisariatit që ka aplikuar për të konkurruar komisariati i policisë detyrohet të kërkojë të dhëna nga komisariati i policisë ku aplikanti ka banuar më parë. Këto të dhëna kërkohen për një periudhë kohe pas plotësimit të moshës 14 vjeç të aplikantit.
Verifikimi dhe vërtetimi i të dhënave përshkruhen sipas modelit bashkëlidhur rregullores, si dhe nënshkruhen nga shefi i zyrës së personelit dhe shefi i komisariatit.
Për aplikantët që konkurrojnë për rolet bazë, vërtetimi i të dhënave personale bëhet në një kopje, ndërsa për rolet e tjera në dy kopje.
3. Dokumentacioni i përcaktuar më lart plotësohet edhe nga aplikanti që ripranohet në strukturat e policisë së shtetit, të cilët i dorëzojnë në zyrat e personelit pranë organeve e reparteve që shprehin dëshirën për të punuar dhe/ose në Drejtorinë e Personelit në Ministri.
4. Certifikata mjekësore është dokumenti që përcakton aftësitë shëndetësore të kandidatit për të punuar në Policinë e Shtetit.
4/1. Ekzaminimi i kandidatëve bëhet nga komisioni mjekësor pranë qendrave shëndetësore ku aplikanti ka vendbanimin e përhershëm.
Rivlerësimi bëhet nga Komisioni Mjeko-Ligjor pranë Qendrës së Profilaksisë dhe e Mjekimit të Ministrisë së Rendit Publik.
4/2. Përmbajtja e certifikatës dhe ekzaminimet që kryhen:

Në pjesën e parë përshkruhen:
- emër, atësi, mbiemër,
- datëlindja, vitlindja, vendlindja,
- vendbanimi;
- fotografi e kandidatit.

Në pjesën e dytë përshkruhen:
I- këqyrja fiziologjike,
II- gjatësia, pesha,
III- konstitucioni,
IV- shërbimi i oftamologjisë,
V- shërbimi ORL,
VI- shërbimi i kardiologjisë,
VII- shërbimi i pneumoftiziatrisë,
VIII- shërbimi neuro-psikiatër,
IX- shërbimi i kirurgjisë, 
X- shërbimi E.G.H.O-së.

Në pjesën e tretë përshkruhen:
- ekzaminimet laboratorike.
Në pjesën e katërt përshkruhen:
- deklarimi i të ekzaminuarit.
Në pjesën e pestë përshkruhen:
- vendimi i Komisionit.


Neni 9

Organizimi i konkurrimit

1. Në rregullore për organizimin e konkurrimit përcaktohen:
a) formulimi dhe administrimi i testit;
b) procedura e hyrjes së aplikantëve në ambientet e konkurrimit;
c) procedura e shpërndarjes dhe grumbullimit të tezave;
d) procedura e ruajtjes, e verifikimit dhe e sekretimit të përgjigjes së testeve;
e) vlerësimi dhe shpallja e rezultateve;
f) rregullat për pedagogët;
g) rregullat për konkurruesit;
h) rregulla të përgjithshme.
2. Rregullat e mësipërme përcaktohen në Rregulloren e Brendshme të Akademisë së Policisë së Shtetit.
3. Konkursi i pranimit të studentëve dhe kursantëve zhvillohet në dy faza:
a) Faza e parë (verifikimi i aftësive shëndetësore dhe fizike).
Në këtë fazë aplikanti i nënshtrohet verifikimit dhe vlerësimit mjekësor, si dhe provave të ndryshme fizike.
Në përfundim të provave fizike kandidatët që grumbullojnë mbi 50% të pikëve nga 100 të mundshme, fitojnë të drejtën të vazhdojnë konkurrimin në testin intelektual (fazën e dytë).
b) Faza e dytë: (verifikimi i aftësive të përgjithshme mbi njohuritë e nevojshme për legjislacionin, detyrat e policisë etj.) Ky test synon edhe në verifikimin e cilësive të tilla si vëzhgimi, rezistencë ndaj stresit, motivimin e punës, aftësitë e të menduarit etj.
4. Normat për garat e provave fizike, si dhe literatura që rekomandohen për studim për fazën e dytë të konkurruesit përgatiten dhe u dërgohen komisariateve të policisë nga Akademia dhe Instituti i Policisë, të cilat u jepen aplikantëve jo më pak se një muaj para datës së fillimit të konkurrimit.
5. Aplikanti që nuk fiton mbi 50% të pikëve në fazën e parë të testimit fizik përjashtohet nga konkurrimi për në fazën e dytë dhe nuk pranohet për të vazhduar studimet në këto institucione. 
6. Konkurrimi për studentë dhe kursantë është i veçantë dhe me program të ndryshëm.

Neni 10

Kuota e pranimit

1. Kuota e pranimit për në Akademi dhe Institutin e Policisë bëhet sipas përcaktimeve të bëra në nenin 31 të ligjit “Për arsimin e lartë”, në nenin 18 të ligjit “Për Policinë e Shtetit” dhe të pikës nr.9 të vendimit të Këshillit të Ministrave “Për organizimin dhe funksionimin e Akademisë së Policisë”.
2. Numri i kandidatëve që pranohen për çdo vit akademik nuk duhet të jetë më i lartë se numri i krijimit të vendeve të lira (si rezultat i largimeve dhe përjashtimeve nga policia) në kohën e përfundimit të studimeve dhe emërimit në detyrë të tyre. Për këtë qëllim Drejtoria e Personel - Formimit për çdo vit bën studimin përkatës.

Neni 11

Betimi

1. Brenda 10 ditëve të fillimit të studimeve në Akademi dhe Institutin e Policisë studentët dhe kursantët bëjnë betimin para Drejtorit të Akademisë së Policisë sipas tekstit që vijon:
“Unë betohem që, besnikërisht, do të kryej detyrat e mia, do të mbështes Kushtetutën dhe zbatoj ligjet e Republikës së Shqipërisë me ndershmëri dhe paanshmëri gjatë gjithë kohës. Betohem”.
2. Refuzimi për të bërë betimin sjell largimin e kandidatit nga policia.

Neni 12

Kontrata e punës

1. Studenti dhe kursanti pasi bëjnë betimin nënshkruajnë kontratën për një afat kohor të caktuar.
Kontrata është individuale, përshkruhet për periudhën e qëndrimit në Akademi/Institut, si dhe për një periudhë kohe jo më pak se 5 vjet pune pas përfundimit të studimeve.
2. Kontrata e punës duhet të përmbajë kryesisht:
a) identitetin e palëve;
b) vendin e punës;
c) përshkrimin e përgjithshëm të punës;
d) datën e fillimit të punës;
dh) kohëzgjatjen e marrëdhënies së punës;
e) kohëzgjatjen e lejes së zakonshme;
f) elementin përbërës të pagës dhe datën e dhënies së saj;
gj) kohën normale javore të punës;
h) sanksionet për prishje të kontratës.
3. Model-tip i kontratës, si dhe përcaktimi i sanksioneve përcaktohen në Rregulloren e Brendshme të Akademisë së Policisë.
4. Kontrata e punës nënshkruhet nga Drejtori i Akademisë së Policisë dhe studenti/kursanti datën që bëhet “Betimi”.
5. Kontratë pune nënshkruhet edhe për punonjësit e policisë që ripranohen në polici. Nënshkrimi i saj bëhet nga Drejtori i Personelit dhe punonjësi datën që miratohet ripranimi në punë. 
Model-tip i kësaj kontrate është i njëjtë me atë të Akademisë së Policisë.

Specializimi dhe kualifikimi gjatë karrierës

1. Punonjësi i Policisë gjatë karrierës, para se të emërohet në funksione më të larta ose në sektorë të tjerë, kryen kurs specializimi/kualifikimi të veçantë, në përputhje me sektorin, rolin, funksionin (detyrën) ku do të emërohet dhe sipas afatit kohor të përcaktuar në ligjin “Për gradat në Policinë e Shtetit” dhe në vendimin e Këshillit të Ministrave për organizimin dhe funksionimin e Akademisë së Rendit Publik.
2. Pranimi për specializim/kualifikim për personelin e roleve bazë bëhet me urdhër të Drejtorit të Përgjithshëm të Policisë, ndërsa për rolet e tjera me urdhër të Ministrit të Rendit Publik. 
3. Në përfundim të specializimit ose kualifikimit punonjësi i policisë pajiset me dokument, të emërtuar certifikatë, sipas modelit të miratuar nga Drejtoria e Akademisë së Policisë.

Institucionet e formimit dhe të kualifikimit

Formimi dhe kualifikimi profesional për punonjës policie në rolin bazë kryhet në Institutin e Policisë, ndërsa për rolet e tjera në Akademinë e Policisë të Republikës së Shqipërisë dhe në Akademinë e Policisë në shtete të tjera sipas marrëveshjeve të nënshkruara.




KAPITULLI III

KRITERET DHE PROCEDURAT E EMËRIMIT DHE LIRIMIT NGA DETYRA

Këshilli emërues

1. Këshilli emërues studion dhe i propozon autoritetit përkatës që ka në kompetencë emërimin me detyrë të punonjësve të policisë që:
a) përfundojnë studimet në Akademinë e Institutin e Policisë;
b) përfundojnë kurset e specializimit dhe kualifikimit në institucionet e lartpërmendura dhe ose ato homologe jashtë vendit;
c) kanë plotësuar afatin maksimal të qëndrimit në gradën paraardhëse dhe që kanë fituar konkursin e organizuar për gradën më të lartë;
d) propozohet nga eprorët dhe superiorët e tyre për t’i ngritur ose ulur në detyrë;
e) paraqesin vetë kërkesë;
f) transferimi i tyre është i detyrueshëm;
g) janë ulur në detyrë si rezultat i masës disiplinore të dhënë ose paaftësisë profesionale për të kryer detyrë;
h) ripranohen në strukturat e policisë.
2. Emërimi dhe lirimi në detyrë i punonjësve të policisë bëhet pasi më parë të jetë dhënë gjykimi nga Këshilli Emërues.
2.1 Këshilli Emërues funksion në tre nivele dhe përbëhet:
- Këshilli i Lartë Emërues përbëhet nga:
a) Zëvendësministri,
b) Drejtori i Përgjithshëm,
c) Zëvendësdrejtori, Drejtori i Përgjithshëm i Policisë,
d) Drejtori i Personelit,
e) Mbrojtësi ligjor i punonjësit të policisë.
Këshilli i Lartë Emërues ka të drejtë t’i propozojë Ministrit të Rendit Publik për emërimin dhe lirimin nga detyra të punonjësve të policisë që emërimi dhe lirimi i tyre është në kompetencë të Ministrit, Kryeministrit dhe Këshillit të Ministrave, sipas kompetencave të përcaktuara në nenin 9, nenin 19 të ligjit “Për Policinë e Shtetit” dhe kapitullit të katërt të kësaj Rregulloreje.
2.2. Këshilli Qendror Emërues përbëhet nga:
a) Zv.Drejtori i Përgjithshëm i Policisë,
b) Drejtori i Personelit,
c) Drejtori i Drejtorisë së Policisë Qendrore që e ka në vartësi sektoriale dhe që e merr në vartësi të tij.
Kur lëviz dhe emërohet në detyrë brenda të njëjtit sektor merr pjesë vetëm Drejtoria që e ka në vartësi sektoriale.
d) Mbrojtësi ligjor i punonjësit të policisë.
Këshilli Qendror emërues ka të drejtë t’i propozojë drejtorit të përgjithshëm të Policisë për emërimin dhe lirimin nga detyra të punonjësve të policisë, sipas kompetencave të përcaktuara në nenin 19 të ligjit “Për Policinë e Shtetit” dhe kapitullin e katërt të kësaj Rregulloreje.
2.3 Këshilli Rajonal emërues përbëhet nga:
a) Zv. Drejtori i Policisë së Qarkut, Zëvendëskomandanti i repartit, Zëvendësshefi i Institucionit;
b) shefi i sektorit (Zyrës së Personelit);
c) shefi i sektorit (Zyrës ku punonjësi ka vartësinë sektoriale dhe kalon në vartësi të tij).
Kur lëviz dhe emërohet në detyrë brenda të njëjtit sektor merr pjesë vetëm shefi që e ka në vartësi sektoriale.
d) mbrojtësi ligjor i punonjësit të Policisë.
Këshilli Rajonal Emërues ka të drejtë t’i propozojë Drejtorit të Policisë së Qarkullimit, Komandantit të Repartit Autonom për emërimin dhe lirimin nga detyra të punonjësve të policisë sipas kompetencave të përcaktuara në nenin 19 të ligjit “Për Policinë e Shtetit” dhe kapitullin e katërt të kësaj Rregulloreje.
3. Mbrojtësi ligjor caktohet çdo vit nga një punonjës policie me gradë më të lartë dhe miratohet për në Këshillin e Lartë Emërues nga Ministri, për Këshillin Qendror Emërues nga Drejtori i Përgjithshëm i Policisë, dhe për Këshillin Rajonal Emërues nga Drejtori i Policisë Qarkut. 
Si rregull, mbrojtës ligjor caktohet një punonjës policie që ka përfunduar arsimin juridik. 
4. Kryetari i Këshillit Emërues në të tre nivelet është punonjësi i policisë me funksion (detyre) më të lartë.
5. Vendimet në Këshillin Emërues merren me shumicë absolute votash. Kur votat ndahen në mënyrë të barabartë, propozohet kandidati për të cilin ka votuar Kryesuesi i Këshillit Emërues.
Nuk mund të marrin pjesë në Këshillin Emërues punonjësit e policisë që diskutohen vetë për t’u emëruar apo liruar nga detyra.
6. Këshilli Emërues, si rregull, mblidhet sa herë që krijohen vende organike të lira dhe në çdo kohë për raste të jashtëzakonshme.
7. Dokumentet përkatëse, si dosje personale, vlerësimet e punës, propozimet e bëra, vendimet e komisioneve të gradimit e të dhëna të tjera Këshillit Emërues i paraqiten nga Zyra e Personelit.
8. Si rregull, Këshilli Emërues i paraqet autoritetit që ka në kompetencë emërimin e punonjësve të policisë për t’i emëruar në funksione më të larta se ato që kryhen jo më pak se dy kandidatura.

Kriteret e emërimit

1. Emërimi në detyrë i punonjësve të policisë bëhet në bazë të kritereve të poshtëshënuara:
- formimit dhe kualifikimit;
- vjetërsisë në shërbim;
- vjetërsisë në gradë;
- vlerësimit të punës;
- vlerësimit të personalitetit.
Formimi, kualifikimi, vjetërsia në shërbim, vjetërsia në gradë.
I. Formimi, kualifikimi, grada, vjetërsia në shërbim
A - Për rolin bazë
a) Të ketë përfunduar Institutin e Policisë. Për specialitete të veçanta, të ketë kryer kurs kualifikimi në përputhje me detyrën që do të kryejë në Institutin e Policisë.
b) Grada që mban duhet të jetë në përputhje me kriteret e veçanta të përcaktuara në ligjin “Për gradat në Policinë e Shtetit” për çdo funksion organik:
Agjent i parë: të ketë vjetërsi shërbimi dhe në gradën e agjentit jo më pak se 4 vjet. 
Asistent: të ketë vjetërsi shërbimi jo më pak se 9 vjet dhe në gradën e agjentit 5 vjet.
Asistent i parë: të ketë vjetërsi shërbimi jo më pak se 14 vjet dhe në gradën e asistentit 5 vjet. 
Kryeasistent: të ketë vjetërsi shërbimi jo më pak se 24 vjet dhe në gradën e asistentit të parë 10 vjet.
B - Për rolin e mesëm
a) Të ketë përfunduar Akademinë e Policisë dhe, për specialitete të veçanta, të ketë kryer kurs kualifikimi në përputhje me detyrën që do të kryejë ose arsim tjetër të lartë të plotësuar me kurse specializimi, në përputhje me sektorin ku do të emërohet.
b) Grada që mban duhet të jetë në përputhje me gradën e miratuar për funksionin organik, si dhe të ketë vjetërsi shërbimi dhe vjetërsinë në gradë në rolin e mesëm, si vijon:
c) Inspektor: të ketë vjetërsi shërbimi dhe në gradën e nëninspektorit jo më pak se 3 vjet. 
Kryeinspektor: të ketë vjetërsi shërbimi jo më pak se 9 vjet dhe në gradën e inspektorit të parë 5 vjet.
C - Për rolin e lartë
a) Të plotësojë kriteret e paracaktuara në germën “b” (për rolin e mesëm), si dhe të ketë vjetërsi shërbimi dhe vjetërsinë në gradë në rolin e mesëm si vijon:
Nënkomisar: të ketë vjetërsi shërbimi jo më pak se 14 vjet dhe në gradën e kryeinspektorit 5 vjet.
Komisar: të ketë vjetërsi shërbimi jo më pak se 19 vjet dhe në gradën e nënkomisarit 4 vjet. 
Kryekomisar: të ketë vjetërsi shërbimi jo më pak se 23 vjet dhe në gradën e komisarit 5 vjet. 
D - Për rolin madhor:
Drejtues, drejtues i parë: Emërimi në detyrë bëhet me përzgjedhje nga radhët e personelit me gradë kryekomisar, vlerësim më të mirë pune, dallim në organizim dhe drejtim, me aftësi personale e figurë të pastër morale.
II - Vlerësimi i punës aftësive profesionale dhe personalitetit
a) Çdo punonjësi policie i bëhet vlerësimi i punës, aftësive profesionale dhe të personalitetit.
b) Në vlerësimin e punës, aftësive profesionale dhe të personalitetit trajtohen problemet që vijojnë:
I - Të dhëna personale:
- emër, atësi, mbiemër:
- datëlindja, vitlindja, vendlindja;
grada ushtarake, grada shkencore;
- arsimi i përfunduar;
- kualifikimet e kryera;
- gjuhët e huaja;
- data e titullimit;
- detyrat që ka kryer në vitin e fundit;
- data e emërimit në detyrën e fundit;
- organi/reparti ku është efektiv;
- sektori/zyra/funksioni;
- stimuluar (gjatë periudhës që vlerësohet);
- ndëshkuar (gjatë periudhës që vlerësohet).
II - Vlerësimi i punës
Elementet që vlerësohen, përshkruhen sipas specifikës së detyrave funksionale që kryen çdo punonjës dhe përcaktimeve që vijojnë:
a) Sasia e punës (aftësia për të kryer në kohë detyrat e planifikuara, kryerja e detyrave jashtë planit, shfrytëzimi në maksimum i kohës normale të punës, qëndrimi aktiv dhe kërkues në punë e shërbim, zgjidhja në kohë e detyrave dhe situatave të krijuara etj.).
b) Treguesit e punës (rezultatet konkrete që ka arritur në parandalimin dhe zbulimin e veprimtarisë së mundshme kriminale, sigurimit të rendit publik, rivendosjes së rendit, parandalimit të shkeljes së rregullave të qarkullimit rrugor, për kontrollin e kufirit shtetëror, për ruajtjen e personaliteteve të larta shtetërore, për ruajtjen e institucioneve dhe pronën publike etj.). Të përdoret metoda e krahasimit midis periudhash dhe punonjësish të së njëjtës detyrë.
c) Cilësia e punës (kryerja e detyrave në përputhje me dispozitat ligjore, nënligjore dhe rregulloret, në përputhje me qëllimin (objektivat) që duhet të arrihen). Të veçantat e kryerjes së detyrave nga të tjerët.
III - Vlerësim i aftësive profesionale. Elementet që vlerësohen:
a) Përgatitja profesionale (rezultatet e arritura në kurset, specializimet e kualifikimet, vlerësimi bërë në testime, aftësia për të konceptuar informacione, urdhra, udhëzime, letër-porosi, kryerja e detyrës me iniciativë e vetëveprim, në mënyrë të plotë e të përpiktë).
b) Kuptimi i detyrës (aftësia për të kuptuar dhe kryer detyra, në përputhje me qëllimin që duhet të arrihet). Aftësia për të zgjidhur problemet e krijuara në situata të caktuara, aftësia për të gjykuar e marrë vendime.
c) Shprehja dhe komunikimi (aftësia për t’u shprehur qartë, saktë e me kuptim, hyrja në bisedë me kolegët, eprorët, vartësit, publikun, shkëmbimi i mendimeve etj.).
d) Prakticiteti, iniciativa, bashkëpunimi (kryerja e detyrës pa teorizime, zbatimi në praktikë i njohurive të fituara në mënyrë të pavarur, nxitja në punë e të tjerëve. Aftësia për të bashkëpunuar me të tjerët për të kryer detyrën).
IV - Vlerësimi i personalitetit. Elementet që vlerësohen:
a) Pastërtia e figurës (aftësia për të mos u kompromentuar, duke mos kryer veprime që bien ndesh me përmbushjen e detyrës për interesa financiare e materiale për vete e pjesëtarë të familjes apo lidhje familjare miqësore e shoqërore).
b) Drejtësia dhe korrektësia (aftësia për të qenë i paanshëm në përmbushjen e detyrës, zbatimi me përpikëri dhe në kohë i saj, moskrijimi i privilegjeve për vete dhe për lidhjet e tij në saje të funksionit).
c) Sjellja, paraqitja e jashtme etj. (qëndrimi kundrejt detyrës, qëndrimi në marrëdhëniet me kolegët, eprorët, vartësit, institucionet shtetërore, publikun, respektimi i hierarkisë, mbajtja e uniformës, e tipare të karakterit, si përdorimi i pijeve alkoolike, shoqërimi me njerëz me sjellje jo të mira qytetare e vese të tjera të kësaj natyre).
d) Të dhënat për vlerësimin e personalitetit grumbullohen nga sektorë të specializuar në strukturat e Ministrisë dhe Policisë, institucionet shtetërore, organizatat joqeveritare, publiku etj.
Njohja me të dhënat për figurën e punonjësit të policisë nga Këshilli Emërues dhe autoritetet që e kanë në kompetencë emërimin në detyrë të punonjësve të policisë bëhet sipas rregullave të miratuara nga Ministri.
V - Për punonjësit në funksion drejtues shef zyre/sektori, zv/komandant, komandant reparti autonom, zv/shef, shef rajoni, zv/shef, shef komisariati, zv/drejtor, drejtor policie qarku, zv/drejtor, drejtor policie në Drejtorinë e Përgjithshme të Policisë dhe funksione të njëjta me të, në vlerësimin e punës pasqyrohet si element më vete edhe qëndrimi si drejtues.
VI. Vlerësimi i punës, si rregull, bëhet vjetor dhe çdo përfundim viti (brenda muajit janar) të vitit pasardhës, si dhe për raste të veçanta gjatë vitit kur transferohet, ngrihet, ulet në detyrë, lëvizet në detyrë paralele, përjashtohet nga policia, si dhe kur i transferohet eprori i afërt e tij).
VII. Vlerësimi bëhet nga eprori i afërt i punonjësit të policisë dhe, në mungesë të tij, nga eprori i eprorit i tij.
VIII. Me vlerësimin e punës njihet detyrimisht punonjësi që i bëhet vlerësimi, si dhe superiorët e tij sipas shkallës hierarkike të vartësisë sektoriale, si dhe punonjësit e zyrave të personelit dhe anëtarët e Këshillit Emërues, të Komisionit Disiplinor dhe punonjësit e Gjykatës (kur punonjësi ka paraqitur ankim në gjykatë dhe kërkohet një dokument i tillë.
IX - Vlerësimi i punës bëhet për personelin e rolit bazë në një kopje, ndërsa për rolet e tjera në dy kopje, sipas modelit bashkëlidhur.

Transferimi dhe lëvizja

1. Transferimi (lëvizja) dhe emërimi në një detyrë tjetër më të lartë, më të ulët ose paralele me detyrën që kryen, si rregull, kryhet brenda për brenda një strukturë (drejtorie, sektori), sipas përcaktimeve të bëra në nenin 12 të ligjit “Për Policinë e Shtetit”.
Kalimi nga një sektor në një sektor tjetër bëhet vetëm në rastet kur punonjësi i policisë plotëson kriteret profesionale për vendin e ri të punës që i caktohet.
2. Transferimi dhe emërimi në detyrë bëhet në përputhje me kriteret dhe procedurat e përcaktuara në këtë Rregullore, në bazë në kushteve familjare shëndetësore, pasi është marrë më parë mendimi i punonjësve të policisë dhe për shkaqet që vijojnë:
a) për ngritje në detyrë (kur ka tregues më të lartë në punë të krahasuara këto me punonjës të tjerë policie që plotësojnë të njëjtat kritere dhe janë të një niveli në detyrë e gradë); Ngritja në detyrë bëhet vetëm në një shkallë (detyrë) më të lartë se ajo që kryen.
b) për uljen në detyrë (sipas rasteve të përcaktuara në kapitullin e katërt të Rregullores së Disiplinës së Policisë së Shtetit);
Ulja në detyrë bëhet vetëm në një shkallë (detyrë) më të ulët se ajo që kryen.
c) për suprimim të vendit të punës;
d) me kërkesën e tij (për arsye shëndetësore, familjare etj.);
e) për transferim të detyrueshëm (kur qëndrimi i punonjësit të policisë dëmton prestigjin e organit, repartit, kur ndaj jetës së tij cilësohet një situatë objektive dhe e rrezikshme).
2. Në rastet e suprimimit të vendit të punës, si rregull, mbahet në punë punonjësi i policisë krahasuar me punonjësit e tjerë të zyrës /sektorit që:
a) ka formim e kualifikim më të lartë dhe që është në përputhje me detyrën që kryen;
b) ka vjetërsi shërbimi më të madhe në strukturat e policisë;
c) ka gradë më të lartë;
d) ka tregues më të lartë pune, të përshkruara në vlerësimet e punës të njëpasnjëshme në dy-tre vitet e fundit.
3. Kohëqëndrimi në të njëjtën detyrë, si rregull, është pa afat të caktuar me përjashtim të rasteve të përcaktuara në pikën nr.1 të këtij neni.

Neni 18

Komandimi në detyrë

1. Komandimi në detyrë i punonjësve të Policisë së Shtetit bëhet për detyra të veçanta, kur funksioni organik është i pakompletuar dhe në përputhje me kriteret e miratuara për vendin e punës. 
Detyra të veçanta do të konsiderohen:
a) funksioni organik i titullarit të organit a repartit;
b) funksioni organik që në strukturën dhe përbërjen organike janë të vetëm dhe që puna (detyra) e tyre nuk mund të ndërpritet në asnjë moment, kanë lidhje të drejtpërdrejtë me zgjidhjen e kërkesave të problemit si:
- shërbimi i oficerit të rojës dhe informacionit, shërbimi në dhomat e paraburgimit, sekretari, kartoteka dhe shërbime të tjera të kësaj natyre që gjykohet nga titullari i organit a repartit.
2. Nuk lejohen të bëhen komandime:
a) kur organika e sektorit, zyrës, repartit, n/repartit është e kompletuar;
b) në funksione të punonjësit që është me leje të zakonshme, me raporte mjekësore, përjashtohen rastet kur është me raport mjekësor të zgjatur;
c) të “specialistëve të lartë” të policisë, në funksione të personelit në role bazë “polic” dhe anasjelltas;
d) për çdo rast që bie ndesh me këtë urdhër.
3. Afati i komandimit në detyrë, në çfarëdo funksioni qoftë, nuk është më tepër se dy muaj në vit.
Mbi dy muaj mund të zgjatet komandimi në ato funksione kur punonjësi është shkëputur nga puna si rezultat i marrjes së një raporti mjekësor të zgjatur dhe në rastet kur funksioni organik ka ngelur pa kompletuar si rezultat i largimit nga puna i punonjësit paraardhës.
Çdo punonjës policie nuk mund të komandohet më shumë se një herë në detyrë brenda të njëjtit vit kalendarik.
4. Kryerja e detyrave në zyrë/sektorë/reparte e struktura të tjera në periudha të veçanta, si në rastet e kryerjes së lejes së zakonshme, raporte mjekësore e mungesa të tjera të kësaj natyre, do të bëhet nga shefi/komandanti më i afërt ku punonjësi ka vartësinë organike, si dhe nga ata punonjës që janë në strukturën dhe përbërjen organike të sektorit/zyrës/repartit.
5. Gjatë kohës që punonjësi është i komanduar, nuk i zihet vendi i punës, si dhe paguhet në vendin e punës ku është i emëruar në organikë.

Pezullimi nga detyra

1. Punonjësi i Policisë pezullohet nga detyra sipas kritereve të përcaktuara në nenin 29 të ligjit “Për Policinë e Shtetit” dhe kreut të IV-rt të Rregullores së Disiplinës të Policisë Shtetit.
2. Në përfundim të periudhës së pezullimit nga detyra punonjësi i policisë rimerr vendin e tij në shërbimin policor, me përjashtim të rasteve kur dënohet me heqje lirie.
3. Gjatë kohës që punonjësi i policisë është i pezulluar nga detyra nuk i zihet vendi i punës deri në marrjen e vendimit të formës së prerë.

Neni 20

Vënia në dispozicion

Punonjësit e Policisë vihen në dispozicion të Ministrisë sipas kritereve të përcaktuara në nenin 21 të ligjit “Për gradat në Policinë e Shtetit” dhe përcaktimeve të bëra me vendim të Këshillit të Ministrave.

Neni 21

Largimet dhe përjashtimet nga policia

1. Punonjësi i Policisë largohet dhe përjashtohet nga policia sipas kritereve të përcaktuara në nenin 20 të ligjit “Për Policinë e Shtetit”, kapitullit të katërt të Rregullores së Disiplinës së Policisë Shtetit.
2. Kur punonjësit të policisë i shkurtohet funksioni organik, më parë zbatohen normat e përcaktuara në pikën 2 të nenit 20 të kësaj Rregulloreje.
3. Kur punonjësi i policisë përjashtohet nga policia, përjashtimi do të bëhet të paktën pas 2 vlerësimeve negative të njëpasnjëshme të rezultateve të punës.
4. Kur punonjësi i policisë largohet me dëshirën e vet, paraqet kërkesë me shkrim të motivuar për shkaqet e largimit pranë zyrës së personelit në komisariatin e policisë që është efektiv, jo më pak se dy muaj nga data e largimit nga puna.

KAPITULLI I KATËRT

TË DREJTAT DHE KOMPETENCAT PËR EMËRIMIN 
DHE LIRIMIN NGA DETYRA TË PERSONELIT

Neni 22

Të drejtat dhe kompetencat

1. Emërimi dhe lirimi nga detyra i punonjësve të policisë bëhet në përputhje me kriteret dhe procedurat e përcaktuara në këtë Rregullore dhe me miratim të autoriteteve që vijojnë:
A - Ministri i Rendit Publik ka të drejtë dhe kompetencë:
a) I propozon Kryetarit të Këshillit të Ministrave për emërimin dhe lirimin nga detyra, të punonjësve të policisë brenda rolit madhor (drejtues, drejtues i parë), sipas propozimit të bërë nga Këshilli Emërues.
B - Zv/Ministri i Rendit Publik ka të drejtë dhe kompetencë:
a) I propozon Ministrit të Rendit Publik për emërimin dhe lirimin nga detyra për punonjësit e policisë që janë në rolin e lartë dhe rolin madhor, sipas gjykimit dhe marrjes së vendimit nga Këshilli Emërues.

C - Drejtori i Përgjithshëm i Policisë ka të drejtë dhe kompetencë:
a) Emëron dhe liron nga detyra punonjësit e policisë brenda rolit të mesëm, sipas propozimit të bërë nga Këshilli Emërues.
b) Transferon dhe vë në dispozicion të drejtorive të policive të qarkut, komandave të reparteve autonome për t’i emëruar në detyrë punonjësit e policisë brenda rolit bazë.
c) Vë në dispozicion të drejtorive të policisë qarkut, komandave të reparteve autonome kursantët që përfundojnë studimet, institutet e policisë për t’i emëruar në detyrë.
d) Emëron dhe liron nga detyra punonjësit e policisë në rolet e ulëta që janë efektive në Drejtorinë e Përgjithshme të Policisë dhe në organet e repartet e bazës që në strukturat dhe përbërjet organike nuk kanë zyra personeli dhe të trajtimit financiar.
D - Drejtori i Policisë së Qarkut, komandanti i repartit autonom:
a) t’i propozojë Drejtorisë së Personel-Formimit për emërimin dhe lirimin nga detyra të punonjësve që janë efektivë të Drejtorisë së Policisë së Prefekturës së Qarkut, repartit autonom dhe të punonjësve të organeve e reparteve që janë në vartësinë e tyre organike (të komisariateve të policisë, rajoneve të policisë, stacioneve të policisë, të postale të policisë etj.). Për rolet e mesme e rolet e larta.
b) të emërojë dhe lirojë nga detyra punonjësit e policisë e roleve të ulëta brenda për brenda organit të repartit.

KAPITULLI I PESTË

NORMA TË FUNDIT

Neni 23

Inspektimi i personelit

1. Inspektimi i punonjësve të Policisë Shtetit bëhet nga drejtoritë, sektorët, zyrat sipas vartësisë sektoriale në Drejtorinë e Përgjithshme të Policisë, si dhe nga struktura të veçanta pranë Ministrisë së Rendit Publik.
Një kopje e aktkontrollit i dërgohet Drejtorisë së Personel - Formimit.
2. Eprorët dhe superiorët e punonjës të policisë kanë të drejtë të paraqesin Zyrës së Personelit propozimet për:
a) emërimin në detyrën më të lartë të punonjësve të policisë, kur kanë tregues të dukshëm pozitiv, të evidentuara këto në kontrollet e bëra;
b) ulje në detyrë për inaktivitetin e paaftësi profesionale të evidentuara në kontrollet e bëra.

Neni 24

Evidentimi i personelit

Zyra e Personel-Formimit evidencon punonjësit e policisë, që kanë plotësuar kriteret për t'i emëruar në detyra më të larta, si dhe punonjësit ndaj të cilëve është marrë një masë disiplinore në bazë të rregullores së disiplinës, të cilët do të emërohen në detyrë më të ulët dhe i paraqesin për gjykim në Këshillin Emërues.

Neni 25

Akti i propozimit, i emërimit dhe i lirimit nga detyra

1. Akti që përpilon Këshilli Emërues emërtohet “Propozim”.
2. Akti që përpilon Zyra e Personel-Formimit dhe që miratohet nga titullari i organit/repartit emërohet “Urdhër”.
3. Organi ose reparti që bën emërimin dhe lirimin nga detyra të punonjësit në aktin e emërimit apo të lirimit, përshkruan bazën ligjore, propozimin e Këshillit Emërues, gradën, emër, aftësi, mbiemër, funksion (detyrën) që kryhen ose që do të kryejë punonjësi, motivacionin, pagën, datën e ndryshimit të marrëdhënieve financiare, datën e hyrjes në fuqi të urdhrit, si dhe nënshkrimin e titullarit.
4. Akti i emërimit dhe i lirimit nga detyra i komunikohet punonjësit nga zyra e personelit, jo më vonë se 48 orë nga koha e protokollimit në sekretari.
Njoftimi është i detyrueshëm dhe konfirmohet kundrejt nënshkrimit nga ana e punonjësit.
5. Punonjësi i policisë me marrjen e njoftimit bën dorëzimin e detyrës, në përputhje me dispozitat ligjore.

Neni 26

Kartoteka e personelit

Zyrat e personelit krijojnë kartotekat për punën me dokumentet të punonjësve të Policisë së Shtetit, sipas ligjit nr.7226, datë 29.6.1993 “Për fondin arkivor kombëtar dhe për arkivat” dhe sipas ligjit nr.8553, datë 25.11.1999 “Për Policinë e Shtetit”.
“Rregullorja e kartotekës së personelit miratohet nga Ministri”.

Neni 27

Ankimi

Kundër vendimeve për procedurat për lirimin dhe emërimin nga detyra, zgjidhja bëhet me ankim, sipas procedurave të përcaktuara në kapitullin e katërt të Rregullores së Disiplinës së Policisë së Shtetit.

Neni 28

Procedura dhe radha e punës së zyrës së personelit

1. Procedurat dhe veprimet administrative për emërimin dhe lirimin nga detyra kryhen vetëm nëpërmjet zyrave të personelit, sipas radhës së punës së përcaktuara më poshtë:
a) Vendimet e marra nga komisioni disiplinor i paraqiten zyrës së personelit. Zyra e personelit, pasi bën verifikimin e bazueshmërisë ligjore për masat e marra, vendos për t’i regjistruar në regjistrat përkatës dhe për t’i administruar në dosje, në të kundërt ia kthen mbrapsht, duke e motivuar me relacionin sqarues.
Për rastet e dhënies së masës disiplinore ulje në detyrë dhe përjashtim nga policia, vendimet e komisionit disiplinor nëpërmjet zyrës së personelit, i paraqiten Këshillit Emërues. Këshilli Emërues, pasi vendos për emërimin në detyrë të punonjësve ndaj të cilëve është marrë një masë e tillë, bën propozimin përkatës dhe ia paraqet zyrës së personelit për vendin e ri të punës, ku gjykohet se mund të emërohet punonjësi i policisë.
Zyra e personelit përgatit projekturdhrin përkatës dhe ia paraqet për miratim autoritetit që ka në kompetencë emërimin në detyrë të punonjësit.
b) Pas miratimit nga autoriteti, urdhri u dërgohet për zbatim organeve e reparteve që kanë detyrimin për zbatim.

Dispozita kalimtare

1. Punonjësit ekzistues, të cilët në datën e hyrjes në fuqi të kësaj Rregulloreje plotësojnë kriteret e miratuara në këtë Rregullore, do të ruajnë vendet e punës ku ata janë emëruar në detyrë.
2. Punonjësit që nuk plotësojnë kriteret e vendit të punës, emërimi i tyre në detyrë do të bëhet në bazën e një rivlerësimi, si dhe në përputhje me kriteret e miratuara në këtë Rregullore.
3. Deri në krijimin e drejtorive të policisë së qarkut, kompetencat e tyre do t’i ushtrojnë drejtorët e drejtorive të policisë në prefektura.

Neni 30

Hyrja në fuqi e rregullores

1. Kjo Rregullore hyn në fuqi menjëherë dhe emërimi i personelit në detyrë, në mbështetje të kritereve të miratuara në këtë Rregullore, bëhet brenda tri muajve nga data e hyrjes në fuqi.
2. Të gjitha dispozitat ligjore dhe aktet normative për emërimin dhe lirimin nga detyra të punonjësve të strukturave të Ministrisë së Rendit Publik shfuqizohen.
3. Dispozitat e kësaj Rregulloreje janë të zbatueshme edhe për punonjësit e tjerë që punojnë në strukturat mbështetëse të Policisë së Shtetit.

